Sagunt presenta la VII Carrera Solidària Amuhcanma d’este diumenge
03 de maig 2023

![](/media/yh3nvzgb/img_0307_c.jpg?width=850&height=561.8806306306307)

L'Asociación de Mujeres y Hombres afectats de Cáncer de Mama (Amuhcanma) celebrarà este diumenge, 7 de maig, la setena edició de la seua Carrera Solidària que consistirà en dos carreres no competitives de 5 i 10 quilòmetres, el període d'inscripció de les quals finalitza hui. La carrera infantil començarà a les 10 hores i a les 10.30 hores tindrà lloc la dels adults en un circuit urbà al Port de Sagunt, l'eixida del qual serà al carrer doctor Fleming (Triangle Umbral).

Hui ha tingut lloc la presentació de la carrera, a la qual han assistit l'alcalde de Sagunt, Darío Moreno; el delegat d'Activitat Física, Salut i Esports de Sagunt, Javier Timón; la regidora de Sanitat de Canet d'en Berenguer, Felín Gómez; la presidenta de Amuhcanma, Consuelo Díaz, junt amb la directiva de l'associació; i l'atleta local olímpica Laura Méndez.

El regidor delegat d'Activitat Física, Salut i Esports de l'Ajuntament de Sagunt, Javier Timón, ha explicat: «**Estem davant d’un esdeveniment que unix dos elements que són inseparables com és l'activitat física i la salut, però també amb un clar component solidari**». Així mateix, ha felicitat a l'associació Amuhcanma i «**especialment a la seua directiva, no sols per l'organització un any més d’este magnífic esdeveniment, sinó també per la seua extraordinària labor i la seua col·laboració amb totes aquelles dones que patixen càncer de mama**».

![](/media/ezpitlff/cartel-anverso-c.jpg?width=561.8806306306307&height=850)

Les inscripcions a la carrera, que ja supera les 1400 participacions en este moment, es poden realitzar a través de [www.sportmaniacs.com](http://www.sportmaniacs.com) o presencialment en la seu de l'associació (c/ Sant Pere, 65 del Port de Sagunt) de dilluns a divendres de 18 a 20 hores. També es pot participar en la Fila 0, encara que no es puga assistir presencialment, i recollir els dies previs la samarreta i bossa de corredor.

L'alcalde de Sagunt, Darío Moreno, indica: «**Es tracta de ser reivindicatius, però alhora ho fem d'una forma alegre i inclusiva, pensant que absolutament tot el món puga sumar-se**». I ha posat l'accent que «**el càncer de mama arriba a tot el món. Fins i tot, hi ha homes que pateixen d’este càncer, encara que també està invisibilitzat**». Per això, afig: «**Dies com estos són imprescindibles, perquè cal parlar d'això per a poder dedicar els recursos necessaris davant d’esta problemàtica. Les associacions sempre aneu un pas més enllà, a cobrir on les administracions no estem arribant. La carrera apunta que serà un gran èxit**».

Esta associació organitza la carrera amb la finalitat de sensibilitzar la població sobre la malaltia, recaptar fons per a la investigació del càncer de mama i passar un matí de festa esportiva i de convivència entre amics i família.

![](/media/0kppyjev/cartel-reverso-c.jpg?width=561.8806306306307&height=850)

La presidenta de Amuhcanma, Consuelo Díaz, expressa: «**Este any 2023 és un any especial per a nosaltres. És el desé aniversari de la nostra associació i, amb gran il·lusió, hem preparat per a diumenge que ve dia 7 la VII Carrera solidària Amuhcanma**». I anuncia: «**Hem batut el rècord de l'any passat**». Tal com ha explicat, la recaptació íntegra, com en edicions anteriors, es donarà a la Fundació INCLIVA (Hospital Clínic de València) i a FISABIO (Hospital de Sagunt) per a la investigació del càncer de mama.

Felín Gómez ha explicat que l'Ajuntament de Canet d'en Berenguer ha col·laborat en tot el que els han demanat. També ha ressaltat la importància de la causa i la labor que du a terme Amuhcanma.

Laura Méndez ha afirmat que, encara que no podrà participar en la carrera a causa del seu calendari de competició, dona tot el seu suport a este esdeveniment i a l'associació.  
Els ajuntaments de Sagunt i Canet d'en Berenguer, així com diferents entitats i comerços locals col·laboren en esta carrera.

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-la-vii-carrera-solidaria-amuhcanma-d-este-diumenge/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-la-vii-carrera-solidaria-amuhcanma-d-este-diumenge/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-la-vii-carrera-solidaria-amuhcanma-d-este-diumenge/ "Linked In")
*   [](mailto:?body=https://aytosagunto.es/va/actualitat/sagunt-presenta-la-vii-carrera-solidaria-amuhcanma-d-este-diumenge/)